kombinácia
Dobrý deň,  chcem sa opýtať na užívanie pestrec mariansky a intch liekov ako je paracetamol, lexaurin 1,5 ,magnerot,magnosolv ,vitaminov B komplex,D3,zeleza,zinku. Je nutne si na nieco davat pozor? Poprípade dodržiavať nejaky odstup? Ďakujem
Dobrý deň,
ďakujeme za Vašu otázku.
Liek Magnerot obsahuje horčík vo forme orotátu horečnatého.
Liek Magnosolv obsahuje (v 1 vrecku)  ľahký zásaditý uhličitan horečnatý a  ľahký oxid horečnatý.Vo vodnom roztoku vzniká citrónan horečnatý.
Z vyššie uvedeného vyplýva, že užívate horčík v 2 liekoch súčasne. Nakoľko nepoznám Váš zdravotný stav, odporúčam Vám túto kombináciu konzultovať s predpisujúcim lekárom lieku Magnosolv, ktorý pozná Váš zdravotný stav najlepšie a ktorý vie posúdiť vhodnosť uvedenej kombinácie, prípadne úpravu dávkovania.
Medzi liekom Magnosolv (a súčasne aj Magnerot) a výživovým doplnkom s obsahom vitamínu D3 dochádza k závažnej interakcii. Pri súčasnom užívaní prípravkov s obsahom horčíka a vitamínu D3 je zvýšené riziko vzniko hypermagneziémie, obzvlásť u dialyzovaných pacientov. Pre potenciálne riziko nežiadúcich účinkov sa kombinácia prípravkov neodporúča. V prípade indikácie je potrebné sledovať pacienta.
Medzi liekom Magnosolv (a súčasne aj Magnerot) a výživovým doplnkom s obsahom zinku bola pozorovaná interakcia bez klinickej závažnosti. Súbežné užívanie môže mať vplyv na absorpciu horčíka a zinku. Ak sa kombinácia vyžaduje, je potrebné dodržať časový odstup min. 2-3 hodinový medzi jednotlivými prípravkami.
Medzi liekom Magnosolv (a súčasne aj Magnerot) a výživovým doplnkom s obsahom železa bola pozorovaná interakcia bez klinickej závažnosti. Prípravky s obsahom horčíka môžu znížiť absorpciu železa tvorbou nerozpustných komplexov. V prípade indikácie užívať s odstupom aspoň 2 hodiny.
Medzi výživovým doplnkom s obsahom zinku a výživovým doplnkom s obsahom železa bola pozorovaná interakcia bez klinickej závažnosti. Soli zinku môžu znížiť absorpciu železa. Odporúča sa dodržať časový odstup 2-3 hodiny.
S pozdravom
PharmDr. Patrícia Čečková